આજે આપણે પ્રશ્નોત્તરી માટે ભેગાં થયાં છીએ. અને મને પૂછેલા પ્રશ્નો કોર્સ બહારના પુછાયા છે. એક પ્રશ્ન છે : કાલની અધૂરી કડી આગળ લંબાવો. ગાંધીજી વિશે વાત કરો એ બીજો સવાલ. ભગતસિંહને ગાંધીજી બચાવી શક્યા હોત, તેવો એક આક્ષેપ છે તેનો જવાબ આપવો એ ત્રીજો સવાલ. આ બધા સવાલોને ગઈકાલની વાત સાથે સાંકળી લ્યો. એ બધું કેવી રીતે થાય તેનો હું વિચાર કરતી હતી. ત્યાં મને છાંદોગ્ય ઉપનિષદની એક વાત યાદ આવી. છાંદોગ્ય ઉપનિષદમાં એવી વાત છે કે એક વખત દુષ્ટ ભાવો સદભાવોની પાછળ પડ્યા તેને હણી નાખવા માટે. સદભાવોએ બચવા માટે બહુ ભાગાભાગી કરી. હવે સંતાવું ક્યાં ? છેલ્લે થાકીને એ બધા છંદની પાછળ સંતાઈ ગયા. આપણે કવિતામાં જે છંદરચના ભણીએ છીએ ને તેની પાછળ. ત્યારથી માંડીને આજ સુધી યુગ ગમે તેવો બદલાતો રહે, આપણા સદભાવો બધા છંદની પાછળ સલામત છે.